Марко Ганчев
Пазарен ден
Eсенна импресия

chitanka.info

Това са истински метаморфози,

пък и митически, ако речеш:

превръща кравата в пералня този,

а оня — лука в мотопедна свещ.

Купи от мене и продай на мене!

Земята с друго тяло ще сменят,

ако планети има за размени.

Добре че вече свършва се денят.

Флотилия кошове се поклаща

към хоризонта в синкавия здрач

и Бог попътен вятър им изпраща,

превъплътил се в градския метач.

Докараха излишната си стока,

видяха свят и тях видя ги свят,

и с нова стока в старата посока

при своите откарват благодат.

И само нашто мислене предишно

да променим природа и съдба

докарахме дотук като излишно

и връщаме си празната торба…

1987

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.